**MEMO**

Kellele: KeM, Eerika Purgel, meetme menetlejad

Kellelt: KIKi jurist Silver Nittim

Kuupäev: 07.01.2024

Pealkiri: Üleujutusohu ennetamiseks ja leevendamiseks toetuse andmise tingimused ja kord perioodil 2021-2027

**Kokkuvõte**

Leian olemasoleva teabe põhjal, et TAT alusel antavat toetus ei ole EL õiguse mõistes riigiabi, välja arvatud juhtudel, kui tegemist on otseselt ühisveevärgi – ja kanalisatsiooni ning elektrivõrkude kaitseks tehtavate investeeringutega. Mainitud juhtudel saab toetust anda vähese tähtsusega abi vormis.

**Analüüs**

Keskkonnaministri määruse „Üleujutusohu ennetamiseks ja leevendamiseks toetuse andmise tingimused ja kord perioodil 2021-2027“ eelnõu § 2 lg 1 sätestab, et: : „*Toetuse andmise eesmärk on üleujutusega seotud riskide maandamiskavas toodud üleujutusohu ennetamiseks ja leevendamiseks määratud meetmete rakendamine.* „ TAT § 2 lg 2 kohaselt on toetuse kasutamise tulemusena on maandatud üleujutusega seotud olulistes riskipiirkondades üleujutuste võimalikke kahjulikke tagajärgi. TAT § 4 lg 2 kohaselt toetatakse tegevusi, mis tehakse avalikes huvides. TAT § 4 lg-d 3 ja 4 piiritlevad täpsemalt toetatavaid tegevusi. Kokkuvõtlikult on tegemist ehituslike ja ehitustehniliste tegevustega, mis maandavad üleujutusriske riiklikult määratletud riskipiirkondades. TAT § 8 lg 1 kohaselt saavad toetust taotleda kohaliku omavalitsuse üksused või kohaliku omavalitsuse üksuste liidud, kohaliku omavalitsuse asutused või – hallatavad asutused, vee-ettevõtjad ja maakondlikud omavalitsusliidud või arenduskeskused.

EL toimimise lepingu artikli 107 lõikes 1 on riigiabi määratletud kui igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist niivõrd, kuivõrd see kahjustab liikmesriikidevahelist kaubandust.

Euroopa Komisjoni riigiabi mõiste teatise (2016/C 262/01; ELT C 262, 19.7.2016, lk 1–50) on selle määratluse elemente täpsemalt selgitatud. Mh märgitakse selle p-s 6, et riigiabi eeskirju kohaldatakse üldjuhul vaid siis, kus abisaaja on ettevõtja ning täpsustatakse, et Euroopa Kohus on määratlenud ettevõtjaid sõltumata nende õiguslikust seisundist ja nende rahastamise viisist järjekindlalt majandustegevusega tegelevate üksustena.

Käesoleval juhul on tuvastatud, et toetust antakse ainult avalikes huvides üleujutuste maandamiskavas määratletud riskipiirkondades ning sellega kooskõlas olevateks üleujutusriske maandavateks tegevusteks. Seega nähtub selgelt, et toetatavad tegevused ei ole majandustegevus. Tegemist on kohaliku tasandi keskkonnakaitseliste tegevustega avalikes huvides eesmärgiga maandada kliimamuutuste tagajärgi. Isegi juhul, kui toetatavad tegevused toimuvad kohati eraomanike maadel, puudub neil sellisel kujul valikulisus, toetusega ei soodustata teatud ettevõtjaid teistega võrreldes ning seega ei kahjustata liikmesriikide vahelist konkurentsi. Tegemist on haldusülesannete täitmisega ning tegemist ei ole kindlasti riigiabiga majandustegevuseks tegevuste elluviijale või lõppkasusaajale.

Ainsaks erandiks eelnevale on TAT § 4 lg 3 p-s 8 toodud tegevus „*8) muud ehituslikud tegevused, mis on vajalikud veevarustuse, kanalisatsiooni ja elektrisüsteemide kaitseks (nt tehnilise taristu veevarustus, kanalisatsioon, elektrisüsteemid, juurdepääsuteede kindlustamine või ümberehitus ja pumpla, truubi ja sulgemiskaevude rajamine)“.* Kuna tegevuse puhul ei saa välistada, et selle sätte alusel kaitstakse ka ühisveevärgi- ja kanalisatsioonivõrke ning elektrivõrke, võib tegemist olla riigiabiga üldist majandushuvi pakkuvaid teenuseid osutavale ettevõtjale. Tegevused oleks suunatud vastavate võrkude opereerimise kaudsele toetamisele. Kõige otstarbekam ja perspektiivikam on antud juhul selliseid tegevusi rahastada Euroopa Komisjoni 13. detsember 2023 määruse nr 2023/2832, Euroopa Liidu toimimise lepingu artiklite 107 ja 108 kohaldamise kohta üldist majandushuvi pakkuvaid teenuseid osutavatele ettevõtjatele antava vähese tähtsusega abi suhtes (ELT L, 2023/2382, 15.12.2023 lk-d 1-12) alusel. Vastavad täiendused on viidud TAT eelnõusse ja selle seletuskirja.

 Eelnevast tulenevalt võib asuda seisukohale, et TAT alusel antavat toetus ei ole EL õiguse mõistes riigiabi, välja arvatud juhtudel, kui tegemist on otseselt ühisveevärgi – ja kanalisatsiooni ning elektrivõrkude kaitseks tehtavate investeeringutega. Mainitud juhtudel saab toetust anda vähese tähtsusega abi vormis.

/allkirjastatud digitaalselt/

Silver Nittim